Amitgs
da Gina Ruck-Pauquèt
translaziùn an sutsilvan: Barbara Riesch

«Noua vol tei ir?» ampeara igl bab. 
Igl Benjamin tegna la fala digl esch. «Giouador» gi el. 
«Noua giouador?» ampeara igl bab. 
«Anzanouas...», gi igl Benjamin.
«A cun tgi?» ampeara igl bab. 
«Och…», gi igl Benjamin. 
«Par gir cler a net», gi igl bab, «jou vi betga ca tei s’antopias cun que Josef!» 
«Partge betg?» ampeara igl Benjamin. 
«Parquegl c’el e betga bùn par te», gi igl bab. Igl Benjamin varda sen sieus bab. «Tei sas bagn sez ca que Josef e egn…sco nus schagn, egn unfànt rasto anavos spiertalmeing», gi igl bab.
«Igl Josef e tut an urden», gi igl Benjamin.
«Pussevel», gi igl bab. «Mo tge sas tei schon amprender dad el?»
«Jou vi gea betg amprender anzatge dad el», gi igl Benjamin.
«Ign duess saver amprender anzatge da mintgegn», gi igl bab.
Igl Benjamin lascha dar la fala digl esch.
«Jou amprend dad el da faldar bartgas da pulpier», gi el.
«Quegl savevas tei gea cun quater ons», gi igl bab.
«Jou veva dantànt puspe amblido egl», gi igl Benjamin.
«A schiglioc?» ampeara igl bab. «Tge fagez schiglioc?»
«Nus trotagn anturn», gi igl Benjamin. «Contemplar tut ad ascheia.»
«A cun egn oter unfànt savessas tei betg ear far quegl?»
«Bagn», gi igl Benjamin. «Igl Josef veza dantànt blear daple», gi el alura.
«Tge?» ampeara igl bab. «Tge veza igl Josef?»
«Aschi tgossas », gi igl Benjamin. «Figlia ad ascheia. Crapa. Fetg beala. Ad el sa noua c’igl â giats. A quels vignan cur c’el cloma.»
«Hm», fa igl bab. «Tearla bagn», gi el. «Igl e impurtànt an la veta c’ign s’orienteschi adigna viers ansei.»
«Tge vut quegl gir», ampeara igl Benjamin, «s’orientar viers ansei?»
«Qugl mùnta c’ign de adigna tschartgear amitgs tigls quals igns sa vurdar ansei. Amitgs digls quals ign sa amprender anzatge. Parquegl c’els en forza ampo ple pardears c’ign sez.»
Igl Benjamin resta gî quiet.
«Mo», gi el finalmeing, «scha tei manegias c’igl Josef segi ple tgutg ca jou, alura e’gl  bagn bien c’el â me, never?»

La redacziùn a la tgea editura ân sastanto dad eruir a da dumandar tut igls dretgs d'utilisaziùn pigls maletgs ad igls texts. Scha nus vessan survasieu anzatge a vessan tras quegl violo dretgs d’autur, vean la tgea editura a bunifitgear quels tanor las cunvegnas usitadas, sch’igl dat egn’anunztga da pratensiùns giustifitgeadas.